**LIEDON KORSUTUVAN TONTIN HANKKIMINEN JA RAKENNUSTEN RAKENTAMINEN**

Lenkkeilimme 1970-luvun alkupuolella mieheni Toivo Nummenpään kanssa Vintalantiellä Liedon asemalla, ja hän kertoi paikallisen veteraaniyhdistyksen perustamisesta. Perustavassa kokouksessa oli suunniteltu korsun rakentamista yhdistyksen kokoontumispaikaksi, mutta ei ollut ajatusta, mistä saataisiin tontti.

Olimme siinä metsän reunassa, jossa nyt korsutupa sijaitsee, ja minä katselin ympärilleni ja totesin, että tässähän olisi aivan ihana rakennuspaikka, kenenkähän maata tämä on? Toivo arveli, että varmaankin sen omistaa Lauri Nautela. Siinä seisoessamme Lauri Nautela käveli paikalle ja ryhdyimme puhumaan veteraanien suunnitelmista ja tontin puuttumisesta. Samalla kehuimme löytämäämme paikkaa ihanteelliseksi ja tarkoitukseen sopivaksi paikaksi.

Lauri mietti hetken ja lupasi lahjoittaa tontin veteraaneille. Toivo soitti puheenjohtaja Aaro Tähtiselle ja hän kutsui vasta perustetun yhdistyksen hallituksen koolle. Silloin sovittiin, että mieheni Toivo ja Aaro Punkari menevät virallisesti sopimaan Lauri Nautelan kanssa tontin luovuttamisesta. Tällöin tehtiin tontista vuokrasopimus 20 vuodeksi.

Sitten alkoi tontin raivaus ja rakennustarvikkeiden hankinta. Veteraanit kiersivät metsänomistajien luona pyytämässä tukkeja. Ihmiset olivat myötämielisiä ja toiset lahjoittivat puita ja toiset rahaa. Puut sahattiin hirsiksi ja sitten alkoi varsinainen rakentaminen. Piirustukset teki rakennusmestari Kuusisto, joka toimi myös oivallisena työn valvojana. Rakentamiseen osallistui paljon veteraaneja, joiden kaikkien nimiä en millään muista. Huonekalut korsutuvalle valmistivat mieheni Toivo ja Juho Linnasuo. Korsutuvan vihkiäisiä vietettiin 6.6.1976.

Korsun valmistuttua veteraanit halusivat tontin omistukseensa. Koko kahden hehtaarin maa-alue siirtyi kauppakirjalla Lauri Nautelalta Liedon sotaveteraaneille 20.3.1977 asevelihintaan yhdellä markalla.

Syksyllä olimme mieheni Toivon kanssa suolla noukkimassa karpaloita. Minä upposin sinne aika syvälle ja totesin, etten enää tule tänne, tämähän on kuin järvi. Toivo painoi sen tokaisun korvan taakse ja esitti kokouksessa, että siitä suosta saisi kaivamalla järven. Tuumasta toimeen kaivinkoneet paikalle ja niin siihen tehtiin järvi.

Tuohon aikaan oli lähellä työmailla kuorma-autoja, koska oltiin rakentamassa moottoritien jatkeena Paattistentietä ja Liedon asemalla Aurajoen yli kulkevaa siltaa. Autot olivat TVH:n, mutta Toivo sai suostutelluiksi ammattikuljettajat talkoisiin työajan jälkeen. Kukin toi Vahdolta yhden kuorman santaa, muistaakseni yhteensä 30 kuormaa, jotka levitettiin Korsun pihalle, tielle ja järven pohjaan.

Vastaperustetun naistoimikunnan jäsenet valmistivat korsun rakentajille joka päivä ruokaa. Kukin valmisti kotonaan omilla varoillaan 10 litran kattilallisen liha-, herne- tai kalakeittoa. Joku keitti perunoita ja sianlihakastiketta tai lihapullia.

Hoidimme mieheni Toivon kanssa korsun talonmiehen tehtävät sen valmistumisesta mieheni kuolemaan, vuoteen 1984 saakka. Siihen aikaan vuokrattiin korsua ja saunaa pyyhkeineen turkulaisten yritysten henkilökuntakäyttöön.

Liedossa 8.1.2010 Helmi Nummenpää